b"\n_START_ARTICLE_\nStenka Rasin\n_START_PARAGRAPH_\nStepan (Stenka) Timofejevitsj Razin (russisk: \xd0\xa1\xd1\x82\xd0\xb5\xd0\xbf\xd0\xb0\xd0\xbd (\xd0\xa1\xd1\x82\xd0\xb5\xd0\xbd\xd1\x8c\xd0\xba\xd0\xb0) \xd0\xa2\xd0\xb8\xd0\xbc\xd0\xbe\xd1\x84\xd0\xb5\xd0\xb5\xd0\xb2\xd0\xb8\xd1\x87 \xd0\xa0\xd0\xb0\xd0\xb7\xd0\xb8\xd0\xbd; i Norge mest kjent som Stenka Rasin; f\xc3\xb8dt 1630, d\xc3\xb8d 6.\xc2\xa0juni/ 16.\xc2\xa0juni\xc2\xa01671 i Moskva) var en kosakkleder som ledet et oppr\xc3\xb8r mot adelen og tsaren i det s\xc3\xb8rlige Russland.\n_START_SECTION_\nKosakkenes oppr\xc3\xb8r 1670-71\n_START_PARAGRAPH_\nRusslands lange krig mot Sverige og Polen p\xc3\xa5 1500- og 1600-tallet f\xc3\xb8rte til tunge skattebyrder og tvangsrekrutteringer til den russiske h\xc3\xa6r. Derfor flyktet mange b\xc3\xb8nder s\xc3\xb8rover for \xc3\xa5 slutte seg til kosakkene._NEWLINE_Det var lett \xc3\xa5 rekruttere b\xc3\xb8nder som helt var uten rettigheter under livegenskapet med l\xc3\xb8fter om likestilling. I Astrakhan utropte man en kosakkrepublikk etter blodige strider. Oppr\xc3\xb8rene fortsatte i over et \xc3\xa5r og den russiske h\xc3\xa6r ble n\xc3\xb8dt til \xc3\xa5 beseire kosakkene \xc3\xa5tte ganger p\xc3\xa5 slagmarken f\xc3\xb8r urolighetene opph\xc3\xb8rte. Til slutt bidro kosakkenes interne stridigheter til deres nederlag. Stenka Razin og hans bror Frol ble tatt til fange i 1671. De ble grusomt torturert og ble til slutt hakket i biter p\xc3\xa5 Den r\xc3\xb8de plass i Moskva.\n_START_SECTION_\nSang\n_START_PARAGRAPH_\nStenka Razin er helten i en popul\xc3\xa6r russisk folkesang (tekstforfatteren er Dmitrij Sadovnikov (\xd0\x94\xd0\xbc\xd0\xb8\xd1\x82\xd1\x80\xd0\xb8\xd0\xb9 \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb5\xd0\xb2\xd0\xb8\xd1\x87 \xd0\xa1\xd0\xb0\xd0\xb4\xd0\xbe\xd0\xb2\xd0\xbd\xd0\xb8\xd0\xba\xd0\xbe\xd0\xb2), men melodien er tradisjonell), bedre kjent i Russland som \xc2\xabVolga, Volga mat' rodnaya\xc2\xbb (\xc2\xabVolga, Volga, f\xc3\xb8delandets mor\xc2\xbb). Sangen ble dramatisert i 1908 i den aller f\xc3\xb8rste russiske langfilmen, Ponisovaja Volnitsa, regissert av Vasilij Gonsjarov. Melodien har ogs\xc3\xa5 blitt brukt til drikkeviser, bl.a. den studentikose \xc2\xabUpp p\xc3\xa5 v\xc3\xa4ggen g\xc3\xa5r en g\xc3\xa4dda\xc2\xbb, fra \xc3\x85bo Akademi._NEWLINE_Tom Springfield skrev en engelsk tekst til den og ga den tittelen \xc2\xabThe Carnival is Over\xc2\xbb. Den ble en slager for den australske gruppen The Seekers i 1965, som avsluttet konsertene sine med den._NEWLINE_C.C. B\xc3\xb8yesen har skrevet en norsk tekst. P\xc3\xa5 norsk b\xc3\xa6rer den tittelen \xc2\xabHjeml\xc3\xb8s\xc2\xbb. Sangen ble spilt inn av Jan H\xc3\xb8iland med Carsten Kloumans orkester 4. desember 1961. Arr.: C. Klouman. Den ble utgitt p\xc3\xa5 singlen Columbia 45GN\xc2\xa01698._NEWLINE_Visa er ogs\xc3\xa5 innspilt p\xc3\xa5 norsk p\xc3\xa5 albumet Frem fra Glemselen kap. 8 med Helge Borglund."